ઘર કયારેય વિશાળ કે નાનું ન હોઈ શકે, એની ફૂટમાં કે સ્ક્વેરમાં ગણતરી ન થઈ શકે. ભવ્ય અને વિસ્તૃત બંગલાની વિશાળતા કયારેક સાવ સીમિત હોઈ શકે તો વળી કયારેક ચાર બાય છની ઓરડીની વિશાળતા પણ મોટામાં મોટા મહેલો અને આલીશાન બંગલાઓ કરતાં મોટી હોઈ શકે. જેની વિશાળતા આકાશ કરતાં પણ ખૂબ મોટી છે, જે બિંદુ કરતાં પણ સાવ નાનું છે, છતાં આપણે પોતાની તમામ ઈચ્છા, સપનાંને સમાવી શકીએ છીએ. જયાં આપણો પોતીકો અંધકાર અને પ્રકાશ એકરૂપ થઈ જાય છે, જયાં આપણા પોતીકા અને સમગ્ર બ્રહ્માંડનું આપણું નિજનું કેન્દ્ર આવેલું છે, જયાં આપણે જ આપણામાં ઓગળી શકીએ છીએ એનું નામ ઘર છે. ટીવી ચાલુ થતાંમાં જયાં મમ્મી અને બાળક વચ્ચે મીઠો ઝઘડો થાય છે, જયાં રમકડું બાળકને કે બાળક રમકડાને; કોણ કોને રમાડવાનો આનંદ લઈ રહ્યું છે તે કળી ન શકાય, જયાં આવીને જગતના તમામ આનંદો પોતાને ઉત્સવની જેમ ઊજવે છે, જયાં માણસની સાથે સાથે વાહન પણ પોતાને સેફ અને સુખી માની શકે છે એવા સ્થળનું નામ ઘર હોય છે.